23. ΒΑΣΙΛΙΚΟΝ ΔΙΑΤΑΓΜΑ υπ' αριθ. 165 της 17/18 Μαρτ. 1961 (ΦΕΚ Α' 50) Περί αναθέσεως αρμοδιοτήτων εις το παρά τη Προεδρεία της Κυβερνήσεως Λογιστικόν Γραφείον. Έχοντες υπ' όψιν τας διατάξεις των άρθρ. 4 και 16 του υπ' αριθ. 3769/1957 Ν.Δ/τος «περί λήψεως μέτρων δια την οργάνωσιν του Εξωσχολικού Αθλητισμού», ως ετροποποιήθη δια του υπ' αριθ. 3865/1958 Ν.Δ/τος «περί τροποποιήσεως και συμπληρώσεως των περί εξωσχολικού αθλητισμού νόμων», του άρθρ. 12 του Α.Ν. 1671/1951 «περί Υπουργικού Συμβουλίου και Υπουργείων», την υπ' αριθ. 30991 της 16 Ιαν. 1959 απόφασιν του Ημετέρου Προέδρου της Κυβερνήσεως, κατόπιν της υπ' αριθ. 160/1961 γνωμοδοτήσεως του Συμβουλίου Επικρατείας, προτάσει του Ημετέρου Υφυπουργού Προεδρίας Κυβερνήσεως, απεφασίσαμεν και διατάσσομεν: Άρθρον μόνον.-1.Εις το παρά τη Προεδρία της Κυβερνήσεως Λογιστικόν Γραφείον ανατίθεται η εν γένει εκτέλεσις του προϋπολογισμού των εσόδων και εξόδων της Γενικής Γραμματείας Αθλητισμού. 2.Ειδικώτερον, το παρά τη Προεδρία της Κυβερνήσεως Λογιστικόν Γραφείον μεριμνά δια την έγκαιρον κατάρτισιν και υποβολήν του προϋπολογισμού των εσόδων και εξόδων της Γενικής Γραμματείας Αθλητισμού, παρακολουθεί την εκτέλεσιν αυτού και εισηγείται κατά τας περιστάσεις, εις τον αρμόδιον δια τον αθλητισμόν Υπουργόν ή τον Γενικόν Γραμματέα Αθλητισμού τας αποφάσεις εγκρίσεως δαπανών εις βάρος αναγεγραμμένων πιστώσεων και τον τρόπον της πραγματοποιήσεως αυτών, ελέγχει δε και τους σχετικούς λογαριασμούς καθ' όσον αφορά την πληρότητα των δικαιολογητικών πληρωμής, παρακολουθεί την εφαρμογήν των διατάξεων περί των αποδοχών του προσωπικού εν γένει, διαχειρίζεται το πάσης φύσεως αναλώσιμον και μη υλικόν, τα έπιπλα, σκεύη και λοιπά περιουσιακά αντικείμενα της Γενικής Γραμματείας Αθλητισμού, μεριμνά δια την υπογραφήν απάντων των εγγράφων και αποφάσεων των αναφερομένων οπωσδήποτε εις δαπάνας εις βάρος των πιστώσεων του προϋπολογισμού των εξόδων της Γενικής Γραμματείας Αθλητισμού ή εις έσοδα αυτής, ως και δια πάσαν ετέραν σχετικήν προς τα ανωτέρω εργασίαν. «3.Επί πασών των πιστώσεων των αναγραφομένων εις τον Προϋπολογισμόν των εξόδων της Γενικής Γραμματείας Αθλητισμού διατάκτης ορίζεται εφεξής ο Γενικός Γραμματεύς Αθλητισμού ή ο υπό της παρ. 3 του άρθρ. 4 του υπ' αριθ. 3865/1958 Ν.Δ/τος προβλεπόμενος αναπληρωτής αυτού, υπογράφει δε   και τα σχετικά χρηματικά εντάλματα, τακτικά ή προπληρωμής, ανεξαρτήτως ποσού, του αρμοδίου δια τον Αθλητισμόν Υπουργού ή Υφυπουργού διατηρούντος την αρμοδιότητά του όσον αφορά την έγκρισιν επιχορηγήσεων επί ποσού άνω των δρχ. 10.000». Η παρ. 3 αντικατεστάθη ως άνω δια του Β.Δ. 496 της 2/13 Σεπτ. 1963 (ΦΕΚ Α' 142). 4.Εις τον Ημέτερον Υφυπουργόν Προεδρίας Κυβερνήσεως ανατίθεμεν την δημοσίευσιν και εκτέλεσιν του παρόντος Δ/τος. 